Mateo 4 | Beibele Inthaneteng | Phetolelo ya Lefase le Lefsa
4 Ke moka Jesu a rotošetšwa ke moya lešokeng+ gore a lekwe+ ke Diabolo.
2 Eitše ge a ikonne dijo ka matšatši a masomenne le mašego a masomenne,+ a kwa a swerwe ke tlala.
3 Ka yona nako yeo, Moleki+ a tla a re go yena: “Ge e ba o le morwa wa Modimo,+ gona botša maswika a gore e be dinkgwa.”
4 Eupša ge a fetola a re: “Go ngwadilwe gwa thwe: ‘Motho a ka se phele ka senkgwa feela, eupša o tla phela le ka polelo e nngwe le e nngwe e tšwago molomong wa Jehofa.’”+
5 Ke moka Diabolo a mo tšea a ya le yena motseng o mokgethwa,+ a mo emiša tlhoreng ya morako wa tempele,
6 a re go yena: “Ge e ba o le morwa wa Modimo, itahlele fase,+ gobane go ngwadilwe gwa thwe: ‘O tla laela barongwa ba gagwe gore ba go kuke ka diatla tša bona, e le gore lenao la gago le ka mohla le se ke la kgopša ke leswika.’”+
7 Jesu a re go yena: “Gape go ngwadilwe gwa thwe: ‘O se ke wa leka Jehofa Modimo wa gago.’”+
8 Diabolo a buša a mo tšea a ya le yena thabeng e telele ka mo go sa tlwaelegago, a mmontšha mebušo ka moka ya lefase+ le letago la yona,
9 a re go yena: “Dilo tše ka moka ke tla go nea tšona+ ge o ka wela fase wa nthapela gatee.”+
10 Ke moka Jesu a re go yena: “Tloga, Sathane! Gobane go ngwadilwe gwa thwe: ‘Ke Jehofa Modimo wa gago yo o swanetšego go mo rapela,+ e bile ke yena a nnoši+ yo o swanetšego go mo direla tirelo e kgethwa.’”+
11 Ke moka Diabolo a mo tlogela+ gomme barongwa ba tla ba mo hlankela.+
12 Bjale ge a kwele gore Johane o golegilwe,+ a ya Galilea.+
13 Go feta moo, eitše ge a tlogile Natsaretha, a tla a dula Kaperenaume+ hleng ga lewatle seleteng sa Sebulone le sa Nafutali,+
14 e le gore go tle go phethagale se se boletšwego ka Jesaya moporofeta, ge a be a re:
15 “Wena Galilea+ ya ditšhaba, naga ya Sebulone le naga ya Nafutali, go bapa le tsela ya lewatle, ka mošola wa Noka ya Jorodane,
16 batho ba ba dutšego leswiswing+ ba bone seetša se segolo,+ ge e le bao ba dutšego lefelong la moriti wa lehu, seetša+ se ba hlabetše.”+
17 Go tloga ka nako yeo go ya pele Jesu a thoma go bolela a re: “Itsholeng,+ gobane Mmušo+ wa magodimo o batametše.”
18 Ge a sepela go bapa le Lewatle la Galilea a bona banna ba babedi bao e bego e le bana ba motho, Simone+ yo a bitšwago Petro+ le Andrea ngwanabo, ba theošetša lelokwa la go rea dihlapi ka lewatleng, gobane e be e le barei ba dihlapi.
19 A re go bona: “Ntšhaleng morago, ke tla le dira barei ba batho.”+
20 Gateetee ba tlogela malokwa a bona+ ba mo latela.
21 Ke moka ge a eya pele go tloga moo a bona banna ba bangwe gape ba babedi+ bao e bego e le bana ba motho, Jakobo morwa wa Tsebedeo+ le Johane ngwanabo, ba le ka sekepeng le Tsebedeo tatago bona, ba lokiša malokwa a bona, yena a ba bitša.
22 Gateetee ba tlogela sekepe le tatago bona ba mo latela.
23 Ke moka a sepela+ le Galilea ka moka ga yona,+ a ruta disinagogeng+ tša bona a bolela ditaba tše dibotse tša Mmušo e bile a fodiša mohuta o mongwe le o mongwe wa bolwetši+ le wa bofokodi gare ga batho.
24 Pego mabapi le yena ya tlala Siria+ ka moka, ba mo tlišetša ka moka bao ba bego ba sa ipshine,+ ba tlaišwa ke malwetši le mahloko a fapafapanego, bao ba nago le batemona le ba ba swerwego ke bolwetši bja go wa+ le batho ba ba rephilego ditho a ba fodiša.
25 Ka baka leo mašaba a magolo a mo latela go tšwa Galilea,+ Dekapoli, Jerusalema,+ Judea le go tšwa ka mošola wa Noka ya Jorodane.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D4%26wtlocale%3DSE%26srcid=share⊂ject=Bala Beibele Inthaneteng